## La Generalitat invertirà prop de 24 milions d’euros en l’ampliació de la depuradora de Riba-roja per a millorar la qualitat de l’aigua de l’entorn de l’Albufera

*** Vicente Martínez Mus destaca que el desbloqueig del projecte després d’una dècada donarà una solució definitiva i moderna al tractament de les aigües
* La nova infraestructura permetrà augmentar en un 85 % la capacitat de depuració, obtindre aigua regenerada per a ús agrícola i un menor consum energètic**

El vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus, ha participat este dilluns en la presentació del projecte d’ampliació de l’estació depuradora d’aigües residuals de Setrece a Riba-roja de Túria, “una actuació estratègica amb una inversió prevista de 23,6 milions d’euros, l’objectiu dels quals és incorporar un sistema que millore de manera substancial la qualitat de l’aigua tractada i reforce la protecció d’un entorn d’alt valor ambiental com a l’Albufera”.

Martínez Mus, que ha estat acompanyat per l’alcalde de Riba-roja de Túria, Robert Raga, ha assenyalat que esta actuació “respon a la necessitat de donar una solució definitiva i moderna al tractament de les aigües residuals del municipi, al mateix temps que protegim un dels espais naturals més valuosos de la Comunitat Valenciana”.

En l’actualitat, part de les aigües residuals es tracten en una depuradora antiga situada al costat de l’autovia A-3 i l’efluent de la qual s’aboca al barranc de Poio, que desemboca en l’Albufera de València. En este sentit, “el nou projecte corregirà esta situació i millorarà de manera significativa el sistema de sanejament existent” ha assegurat el vicepresident.

A més, l’actuació preveu la construcció d’una nova estació de bombament d’aigües residuals dins de la parcel·la que ara ocupa actualment l’altra depuradora del municipi (El Oliveral) amb capacitat per a transferir fins a sis piscines olímpiques. Una vegada conclosa l’actuació, se centralitzaran en El Oliveral tots els treballs en una infraestructura més eficient amb l’objectiu d’avançar cap a un model de sanejament millor i més sostenible, així com més resilient davant fenòmens meteorològics extrems.

Així mateix, la nova depuradora, ha explicat Martínez Mus, “permetrà el sanejament integral de la zona industrial sud, un increment del 85 % de la capacitat de depuració, l’obtenció d’aigua regenerada apta per a ús agrícola i un menor consum energètic”.

De la mateixa manera, l’actuació preveu la reutilització del 100 % del cabal depurat, la qual cosa suposa “un avanç cap a un model d’economia circular i d’ús eficient dels recursos hídrics, especialment rellevant en un context d’escassetat d’aigua”.

Està previst que les obres, que feia una dècada que estaven bloquejades i es dividiran en dos fases, puguen arrancar en octubre de 2026, una vegada finalitzen tots els tràmits administratius i que s’estenguen dos anys.

Amb esta actuació, ha finalitzat el vicepresident, “la Generalitat avança cap a un model d’infraestructures hidràuliques més eficients i millor integrades”, que aporta una solució estructural al sanejament de l’àrea industrial sud de Riba-roja de Túria i optimitza l’aprofitament del sòl disponible, al mateix temps que “reforça el seu compromís amb la protecció del medi ambient i la competitivitat de les àrees industrials mitjançant actuacions que garantixen seguretat, sostenibilitat i capacitat de creixement a llarg termini”.

Fecha: 22/12/2025